**E L Ő T E R J E S Z T É S**

**Szombathely Megyei Jogú Város Közgyűlésének**

**2023. március 30-i rendes ülésére**

**Javaslat 2022. évi belső ellenőrzések végrehajtásával kapcsolatos döntések meghozatalára**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban Bkr.) 49. § (3a) bekezdése szerint „a jegyző a tárgyévre vonatkozó éves ellenőrzési jelentést, valamint a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést - a tárgyévet követően, legkésőbb a zárszámadási rendelet elfogadásáig – a képviselő-testület elé terjeszti jóváhagyásra.”

Jelen előterjesztés a) pontját képező éves ellenőrzési jelentés átfogó részletességgel mutatja be a belső ellenőrzés 2022. évi működését a Bkr. előírásai szerint, a napirend b) pontjában pedig az önkormányzat által fenntartott költségvetési intézmények éves ellenőrzési jelentései alapján készített éves összefoglaló ellenőrzési jelentés kerül ismertetésre.

1. **Szombathely Megyei Jogú Város Önkormányzata éves ellenőrzési jelentése**

**Vezetői összefoglaló:**

Szombathely Megyei Jogú Város Polgármesteri Hivatalában a Belső Ellenőrzési Iroda bonyolította le az államháztartásról szóló 2011. évi CXCV. törvény 70. § (1) bekezdése alapján a Polgármesteri Hivatal belső ellenőrzését, az irányítói hatáskörben végzett intézményi ellenőrzéseket, valamint a köztulajdonban álló gazdasági társaságok takarékosabb működéséről szóló 2009. évi CXXII. törvény 1. § a) pontjában meghatározott köztulajdonban álló gazdasági társaságok ellenőrzését.

2015. évtől a Belső Ellenőrzési Iroda látja el a települési nemzetiségi önkormányzatok (Szombathelyi Horvát Nemzetiségi Önkormányzat, Szombathely Megyei Jogú Város Német Önkormányzata, Szombathely Megyei Jogú Város Roma Nemzetiségi Önkormányzata, Szombathelyi Szlovén Önkormányzat) belső ellenőrzését is.

Szombathely Megyei Jogú Város Polgármesteri Hivatala Belső Ellenőrzési Irodája a 2022. évi önkormányzati belső ellenőrzési tervet és a fenntartó általi belső ellenőrzési tervet kockázatelemzés alapján dolgozta ki.

A jóváhagyott tervek végrehajtásra kerültek, melyek a Bkr. 48. §-a alapján elkészített éves ellenőrzési jelentésben kerülnek ismertetésre.

1. **A belső ellenőrzés által végzett tevékenység bemutatása önértékelés alapján:**

Szombathely Megyei Jogú Város Polgármesteri Hivatala Belső Ellenőrzési Irodája a Bkr. értelmében független, tárgyilagos bizonyosságot adó és tanácsadó tevékenységet lát el. A belső ellenőrzés célja, hogy az ellenőrzött szervezet működését fejlessze, és eredményességét növelje.

A belső ellenőrzési munka alapját a 4 évre szóló – kockázatelemzéssel alátámasztott, Szombathely Megyei Jogú Város adott időszakra érvényes ciklusprogramja prioritásai által meghatározott és évente aktualizált – stratégiai terv 2022. évre lebontott feladatai képezték.

Szombathely Megyei Jogú Város Önkormányzata 2022. évi belső ellenőrzési tervét a Közgyűlés a 273/2021.(XII.16.) Kgy. sz. határozatával, Szombathely Megyei Jogú Város Önkormányzata költségvetési intézményeinek 2022. évi fenntartó általi ellenőrzési tervét a 274/2021. (XII.16.) Kgy. sz. határozatával fogadta el.

1. **Az éves ellenőrzési tervben foglalt feladatok teljesítésének értékelése:**

Szombathely Megyei Jogú Város Önkormányzata belső ellenőrzési terve, illetve fenntartó általi ellenőrzési terve összesen 549 ellenőrzési nappal került tervezésre. A felhasznált tényleges ellenőri napok száma, továbbá a lefolytatott ellenőrzések az ellenőrzési tervnek megfelelően alakultak. A Belső Ellenőrzési Iroda 2022. évi tevékenységének ellenőri napok szerinti megosztását az előterjesztés 1-2-3. számú mellékletei mutatják be.

1. **a) A tárgyévre vonatkozó éves ellenőrzési terv teljesítése, az ellenőrzések összesítése**

Szombathely Megyei Jogú Város Önkormányzata 2022. évi belső ellenőrzési terve az alábbi vizsgálatokat tartalmazta:

|  |  |  |  |
| --- | --- | --- | --- |
| **Sorszám** | **Az ellenőrzött szerv, illetve szervezeti egység megnevezése** | **Az ellenőrzés tárgya (címe)** | **Az ellenőrzés státusza** |
|
| 1. | Szombathelyi Horvát Nemzetiségi Önkormányzat | A gazdálkodás és a működés szabályszerűségének, a belső kontrollrendszerek kialakításának és működtetésének ellenőrzése. | végrehajtott |
| 2. | Szombathely Megyei Jogú Város Német Önkormányzata | A gazdálkodás és a működés szabályszerűségének, a belső kontrollrendszerek kialakításának és működtetésének ellenőrzése. | végrehajtott |
| 3. | Szombathely Megyei Jogú Város Roma Nemzetiségi Önkormányzata | A gazdálkodás és a működés szabályszerűségének, a belső kontrollrendszerek kialakításának és működtetésének ellenőrzése. | végrehajtott |
| 4. | Szombathelyi Szlovén Önkormányzat | A gazdálkodás és a működés szabályszerűségének, a belső kontrollrendszerek kialakításának és működtetésének ellenőrzése. | végrehajtott |
| 5. | Szombathely Megyei Jogú Város Polgármesteri Hivatala Gondnoksági Iroda | Szombathely Megyei Jogú Város Polgármesteri Hivatal beszerzéseinek ellenőrzése | végrehajtott |
| 6. | Szombathely Megyei Jogú Város Polgármesteri Hivatala Városüzemeltetési Osztály | Külső Söptei út 460 fm-es hosszban történő kiépítésére meghirdetett közbeszerzési eljárás szabályosságának megítélése. | végrehajtott |
| 7. | Fogyatékkal Élőket és Hajléktalanokat Ellátó Közhasznú Nonprofit Kft | A leltározás szabályozottságának és gyakorlatának vizsgálata. | végrehajtott |
| 8. | SZOVA Szombathelyi Vagyonhasznosító és Városgazdálkodási Nonprofit Zrt. | A leltározás szabályozottságának és gyakorlatának vizsgálata. | végrehajtott |
| 9. | Szombathelyi Sportközpont és Sportiskola Nonprofit Kft. | A leltározás szabályozottságának és gyakorlatának vizsgálata. | végrehajtott |
| 10. | Szombathelyi Parkfenntartási Kft. | A leltározás szabályozottságának és gyakorlatának vizsgálata. | végrehajtott |
| 11. | Vas Megyei Temetkezési Kft. | A leltározás szabályozottságának és gyakorlatának vizsgálata. | végrehajtott |
| 12. | Szombathely Megyei Jogú Város Polgármesteri Hivatala Közgazdasági és Adó Osztály | Szombathely Megyei Jogú Város Önkormányzatának 2021. évi költségvetéséről és zárszámadásáról szóló rendelete összeállításának, jóváhagyásának vizsgálata. | végrehajtott |

Szombathely Megyei Jogú Város Önkormányzata költségvetési intézményeinek 2022. évi fenntartó általi ellenőrzési terve az alábbi vizsgálatokat tartalmazta:

|  |  |  |  |
| --- | --- | --- | --- |
| **Sorszám** | **Az ellenőrzött szerv, illetve szervezeti egység megnevezése** | **Az ellenőrzés tárgya (címe)** | **Az ellenőrzés státusza** |
|
| 1. | Szombathelyi Egyesített Bölcsődei Intézmény | A 2016-2020. gazdasági évekre vonatkozó költségvetési gazdálkodás szabályszerűségének vizsgálata | végrehajtott |
| 2. | Szombathelyi Vásárcsarnok | A 2017-2020. gazdasági évekre vonatkozó költségvetési gazdálkodás szabályszerűségének vizsgálata | végrehajtott |
| 3. | Savaria Megyei Hatókörű Városi Múzeum | A 2017-2020. gazdasági évekre vonatkozó költségvetési gazdálkodás szabályszerűségének vizsgálata. | végrehajtott |
| 4. | Szombathelyi Aréna Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 5. | Szombathelyi Barátság Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 6. | Szombathelyi Benczúr Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 7. | Szombathelyi Donászy Magda Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 8. | Szombathelyi Gazdag Erzsi Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 9. | Szombathelyi Hétszínvirág Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 10. | Szombathelyi Játéksziget Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 11. | Szombathelyi Kőrösi Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |
| 12. | Szombathelyi Margaréta Óvoda | Az Óvoda iratkezelési rendje kialakításának és a folytatott gyakorlatnak az elemzése. | végrehajtott |

2022. évben az önkormányzat belső ellenőrzési tervének, valamint az önkormányzat által alapított és fenntartott intézményekre vonatkozó felügyeleti ellenőrzési terv ütemezésének megfelelően valamennyi vizsgálat lefolytatásra került. Soron kívüli vizsgálat nem volt, így a soron kívüli kapacitás terhére betervezett „Szombathely Megyei Jogú Város Önkormányzata 2021. évi költségvetésének és zárszámadásának vizsgálata” című ellenőrzésre is sor került.

**I.1. b) Az ellenőrzések során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás vagy hiányosság gyanúja kapcsán tett jelentések száma és rövid összefoglalása:**

A 2022. évben végzett ellenőrzések során büntető-, szabálysértési, kártérítési, illetve fegyelmi eljárás megindítására nem került sor.

1. **A bizonyosságot adó tevékenységet elősegítő és akadályozó tényezők bemutatása**

A Polgármesteri Hivatalban a Belső Ellenőrzési Iroda, mint önálló, független szervezeti egység működött a tárgyévben. Az iroda dolgozói lefolytatták az ellenőrzési tervben foglalt vizsgálatokat. A rendelkezésre álló tárgyi és személyi feltételek biztosították a megfelelő munkavégzést. Az ellenőrzött területen dolgozók minden esetben segítették az ellenőrök munkáját. A belső ellenőrzési vezető a Bkr. 42. § (1) bekezdése szerint minden esetben megküldte a jelentés tervezetét az ellenőrzött szerv, illetve szervezeti egység vezetőjének. A Bkr. 42. § (2) bekezdése szerinti írásos észrevételt egyik ellenőrzött szerv vezetője sem tett. Egyeztető megbeszélést az ellenőrzött szervek nem kezdeményeztek.

1. **a)** **A belső ellenőrzési egység humánerőforrás-ellátottsága:**

A Belső Ellenőrzési Iroda létszáma 3 fő, 2 fő belső ellenőr és az irodavezető látja el a feladatokat.

A belső ellenőrök szakmai képzettsége és szakmai gyakorlata megfelel a költségvetési szervnél és köztulajdonban álló gazdasági társaságnál belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú kötelező továbbképzéséről szóló 22/2019. (XII. 23.) PM rendeletben foglaltaknak. A belső ellenőrök rendelkeznek belső ellenőri regisztrációval, a 2021. évben esedékes kötelező szakmai továbbképzésen részt vettek, a továbbképzést kétévente kell teljesíteni, így 2022. évben nem volt képzési kötelezettség. Az iroda dolgozói teljesítették továbbá a közszolgálatban dolgozók részére központilag szervezett szakmai továbbképzés keretein belül a meghatározott képzéseket.

1. **b) A belső ellenőrzési egység és a belső ellenőrök szervezeti és funkcionális függetlenségének biztosítása:**

Szombathely Megyei Jogú Város Polgármesteri Hivatalában a Belső Ellenőrzési Iroda tevékenységét a jegyzőnek közvetlenül alárendelve végzi, jelentéseit közvetlenül neki küldi meg. A belső ellenőrök funkcionális függetlensége biztosított, a szervezet operatív működésével kapcsolatos tevékenységek ellátásában nem vettek részt.

1. **c) Összeférhetetlenségi esetek:**

A tárgyévben olyan eset nem fordult elő, amellyel kapcsolatban felmerült volna az összeférhetetlenség gyanúja.

1. **d) A belső ellenőri jogokkal kapcsolatos esetleges korlátozások bemutatása:**

A tárgyévben belső ellenőri jogok nem sérültek.

1. **e) A belső ellenőrzés végrehajtását akadályozó tényezők:**

A Belső Ellenőrzési Irodán 2022. évben eszközellátottság, illetve információellátottság tekintetében hiányosság nem merült fel.

1. **f) Az ellenőrzések nyilvántartása:**

A Belső Ellenőrzési Iroda – a jogszabályi előírásoknak megfelelően – nyilvántartást vezet az elvégzett ellenőrzésekről és gondoskodik az ellenőrzési dokumentumok megőrzéséről. Az ellenőrzési dokumentációk a központi irattárba kerülnek elhelyezésre, az ellenőrzési jelentésben foglaltakat alátámasztó iratmásolatokat, kimutatásokat magába foglaló ellenőrzési mappát a belső ellenőrök őrzik meg. 2019. májusától a külső ellenőrzések nyilvántartása is a BelsőEllenőrzési Irodán történik.

1. **g) Az ellenőrzési tevékenység fejlesztésére vonatkozó javaslatok:**

Az ellenőrzési tevékenység ellátása szempontjából kiemelt cél az ellenőrzési lefedettség növelése. A felügyeleti jellegű intézményi ellenőrzés tekintetében jelenleg gyakori a 4-5 évet felölelő ellenőrzés, fontos cél, hogy az ellenőrizendő időszak tekintetében biztosítani tudja az Iroda a legfeljebb 3 évet átfogó ellenőrzések megvalósítását.

Az ellenőrzések gyakorlati tapasztalatai szerint, a 2 évet meghaladó vizsgálati időtartam – az időközben bekövetkezett jogszabályi, szervezeti és egyéb változásokból adódóan – csökkenti az ellenőrzés megállapításainak eredményességét, az intézkedésre tett javaslatok időszerűségét. A Hivatal és az önkormányzat tekintetében pedig kiemelt cél a közepes, illetve magas kockázatú területek mielőbbi ellenőrzése.

1. **A tanácsadó tevékenység bemutatása**

A belső ellenőrzés 2022. évben tanácsadó feladatokat látott el a belső kontrollrendszer fejlesztése érdekében.

1. **A belső kontrollrendszer működésének értékelése ellenőrzési tapasztalatok alapján**

**II./1. A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok**

A Belső Ellenőrzési Iroda 2022. évben kiemelt hangsúlyt fektetett az ellenőrzések során a belső kontrollrendszer öt elemének értékelésére. Összességében megállapítható, hogy az ellenőrzött szervezetek belső kontrollrendszerének kiépítése és működtetése még nem teljes-körű, ennek javítása érdekében az Iroda az egyes ellenőrzési jelentésekben intézkedési javaslatokat fogalmazott meg. A kontrollkörnyezet tekintetében feltétlenül szükséges valamennyi szabályzat elkészítése, azok aktualizálása a helyi gyakorlatnak megfelelően. A kockázatkezelés szabályozása nem minden esetben történt meg, kockázatkezelési tevékenységet nem végzett minden ellenőrzött szervezet. A kontrolltevékenységek keretében az aláírási jogkörök nem minden esetben működtek megfelelően, ennek kijavítása érdekében intézkedési javaslatokat tett az ellenőrzés.

A belső kontrollrendszer javítása érdekében tett valamennyi intézkedési javaslatot az előterjesztés 5. számú melléklete tartalmazza.

**II./2. A belső kontrollrendszer öt elemének értékelése a Polgármesteri Hivatalban**

1. Kontrollkörnyezet

A Polgármesteri Hivatal Szervezeti és Működési Szabályzata és az osztályok ügyrendje részletesen kifejti a szervezeti egységek feladatait. A dolgozók számára lebontott feladatokat, egyéni célokat a munkaköri leírások előírják.

A Hivatal belső szabályzatokban rendelkezik a működéshez, gazdálkodáshoz kapcsolódó és pénzügyi kihatással bíró jogszabályokban nem szabályozott kérdések tekintetében.

A Polgármesteri Hivatal köztisztviselőire vonatkozó hivatásetikai alapelveket és az etikai eljárás szabályait a Közszolgálati Szabályzat melléklete tartalmazza. A lefektetett alapelvek a munkatársak és a vezetők számára is meghatározzák, értelmezik az elvárt magatartási és tevékenységi formát.

A munkatársak kiválasztásával, a munkavégzés rendjével, a munkáltatói jogok gyakorlásával, a díjazással és egyéb juttatásokkal kapcsolatos szabályokat a Polgármesteri Hivatal Közszolgálati, valamint Munkaügyi Szabályzatai tartalmazzák.

A szabályzatok és utasítások a Polgármesteri Hivatal dokumentumtárában valamennyi munkatárs számára hozzáférhetőek.

A Polgármesteri Hivatalban a működés szempontjából meghatározó tevékenységek eljárási rendjével kapcsolatban 2022. év végére már 23 folyamatleírás került meghatározásra.

Ezzel együtt elkészültek a folyamatok táblázatba foglalt ellenőrzési nyomvonalai. Valamennyi folyamatleírás esetén az adott folyamatért általános felelősséget viselő vezető beosztású személy kijelölése megtörtént.

2. Integrált kockázatkezelési rendszer

A Hivatalban 2022. évben megtörtént a kockázati univerzumban meghatározott folyamatok kockázatainak azonosítása, értékelése. Összességében megállapítható, hogy a kockázatok csökkentése érdekében hozott intézkedések és azok végrehajtása eredményesnek bizonyultak.

Az integrált kockázatkezelési rendszer fejlesztése keretében a kockázati szempontból kritikus területek és tényezők feltárására és nyomon követésére a Polgármesteri Hivatalban kockázati kitettséget jelző mutatószámokat alkalmaznak. A kulcs kockázati indikátorok alakulása jelzi a kockázati kitettség változását, szükség esetén lehetőség van a megfelelő intézkedések megtételére.

3. Kontrolltevékenységek

A kontrolltevékenységek jelen vannak a szervezet egészében, annak minden szintjén, különböző gyakorisággal és mélységben. A megelőző kontrollok szigorúan és megbízhatóan működnek. Ilyen a kötelezettségvállalás, ellenjegyzés, teljesítés igazolás és érvényesítés. A feltáró kontrollok a már bekövetkezett hibákat tárják fel, rámutatva a hiba, hiányosság előfordulásának tényén kívül a szervezetre gyakorolt, már bekövetkezett hatásokra is. Ezen a területen a belső ellenőrzés szerepe erősebb. A már bekövetkezett nemkívánatos események kijavítására minden esetben helyrehozó kontrollok szükségesek, amelyekhez kapcsolódóan a belső ellenőrzés javaslatait megtette.

4. Információ és kommunikáció

Általában szabályozott a szervezeten belüli információáramlások útja. Jellemzőek a szóbeli utasítások, szóbeli beszámoltatások, valamint az írásbeli információátadások. A vezetői beszámoltatás, az értekezletek kialakított rendszere biztosítja az információáramlást. A Polgármesteri Hivatalban működő információs rendszer útján a szükséges információk eljutnak az érintett szervezeti egységhez, illetve személyhez. Az iktatási rendszer minősége, kezelhetősége megfelel a jogszabályi előírásoknak. A Hivatal a naprakész közzétételi kötelezettségének eleget tett.

5. Nyomon követési rendszer (monitoring)

A tevékenységi célok megvalósításának nyomon követését a működési folyamatokba épített mindennapi operatív ellenőrzések biztosítják. A belső ellenőrzések megállapításait, javaslatait a vezetők figyelembe vették, a szükséges intézkedéseket meghozták.

2020. évben az Állami Számvevőszék elvégezte az összes magyarországi önkormányzat, illetve az önkormányzati hivatalok integritásának, vagyis a korrupció elleni védettségének jelen idejű monitoring értékelését.

A jelentés szerint Szombathely Megyei Jogú Város Önkormányzata és Hivatala az integritás szempontjából a legeredményesebb, alacsony kockázatú önkormányzatok közé tartozik, ötös osztályzatot kapott.

1. **Az intézkedési tervek megvalósítása**

A belső ellenőrzés olyan belső nyilvántartási rendszert alkalmaz, amelyben a belső ellenőrzések tapasztalatai hasznosulnak, a megfogalmazott javaslatok és az elkészült intézkedési tervek végrehajtása nyomon követhető. A vizsgálatok lezárását követően az ellenőrzött szervezeti egységek vezetői minden indokolt esetben elkészítették a megállapítások és javaslatok hasznosítására vonatkozó intézkedési tervet, amelynek teljesítéséről az érintett osztályok, szervezetek vezetői tájékoztatták a jegyzőt és a belső ellenőrzési vezetőt.

A belső ellenőrzés vizsgálatai során feltárt hiányosságok az intézkedési tervnek megfelelő ütemben javításra, módosításra kerültek. Az intézkedések megvalósulását a 4. számú melléklet szemlélteti. A megvalósulási arányt az indokolja, hogy az intézkedési tervben rögzített határidők még nem jártak le, az egyes intézkedések végrehajtása 2023. évben esedékes.

1. **Az Önkormányzat által fenntartott költségvetési intézmények 2022. évi belső ellenőrzési jelentéseinek jóváhagyása**

A Bkr. 49.§-a alapján a költségvetési szervek belső ellenőrzési tevékenységükről éves ellenőrzési jelentésben számolnak be.

Az éves ellenőrzési jelentés elkészítéséért a belső ellenőrzési vezető felelős. Helyi önkormányzati költségvetési szerv esetén a belső ellenőrzési vezető az éves ellenőrzési jelentést megküldi a polgármesternek, a jegyzőnek, illetve főjegyzőnek a tárgyévet követő év február 15-ig. A Bkr. 49.§ (3a) bekezdése alapján „a jegyző a tárgyévre vonatkozó éves ellenőrzési jelentést, valamint *a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést* - a tárgyévet követően, legkésőbb a zárszámadási rendelet elfogadásáig - a **képviselő-testület elé terjeszti jóváhagyásra”.**

Az államháztartásért felelős miniszter által közzétett módszertani útmutató figyelembevételével elkészített éves ellenőrzési jelentésnek, illetve éves összefoglaló ellenőrzési jelentésnek az alábbiakat kell tartalmaznia:

1. a belső ellenőrzés által végzett tevékenység bemutatását önértékelés alapján az alábbiak szerint:
   1. az éves ellenőrzési tervben foglalt feladatok teljesítésének értékelését;
   2. a bizonyosságot adó tevékenységet elősegítő és akadályozó tényezők bemutatását;
   3. a tanácsadó tevékenység bemutatását;

a belső kontrollrendszer működésének értékelését ellenőrzési tapasztalatok alapján az alábbiak szerint:

* 1. a belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatokat;
  2. a belső kontrollrendszer elemeinek értékelését;

1. az intézkedési tervek megvalósítását.

Az intézmények ellenőrzési jelentéseiket a Pénzügyminisztérium által kiadott „Útmutató a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet alapján összeállítandó éves ellenőrzési terv és összefoglaló éves ellenőrzési terv, valamint éves ellenőrzési jelentés és éves összefoglaló ellenőrzési jelentés elkészítéséhez” dokumentumban megadott formátumban és részletezettséggel készítették el.

A Szombathelyi Köznevelési GAMESZ ellenőrzési jelentése a GAMESZ és a hozzá rendelt önállóan működő óvodákban, a Szombathelyi Egészségügyi és Kulturális GESZ (a továbbiakban: GESZ) ellenőrzési jelentése a GESZ, valamint az államháztartásról szóló 2011. évi CXCV. törvény (a továbbiakban: Áht.) 10.§ (4a) bekezdésének rendelkezése alapján hozzá rendelt Mesebolt Bábszínháznál, Savaria Szimfonikus Zenekarnál, Berzsenyi Dániel Megyei Hatókörű Város Könyvtárnál, Savaria Megyei Hatókörű Városi Múzeumnál, valamint a Szombathely Városi Vásárcsarnoknál végzett ellenőrzéseket is tartalmazza.

2021. decemberében Szombathely Megyei Jogú Város Közgyűlése a 275/2021. (XII.6.) Kgy. sz. határozatában fogadta el az önkormányzat által fenntartott költségvetési intézmények 2022. évre vonatkozó belső ellenőrzési tervét. A tervezett ellenőrzések teljes egészében megvalósultak.

A GESZ-nél és a Savaria Megyei Hatókörű Városi Múzeumnál a munkaköri leírások ellenőrzése 2021. évben a járványhelyzet miatt elmaradt, ezen ellenőrzések lefolytatása 2022. évben megtörtént.

A belső ellenőrzések során tett megállapítások valamennyi vizsgálat vonatkozásában átlagosnak, illetve csekély jelentőségűnek minősíthetőek. Azonnali intézkedést igénylő kifogás nem merült fel.

Büntető, szabálysértési, kártérítési, fegyelmi eljárás megindítására okot adó cselekmény nem volt. A megfogalmazott intézkedési javaslatok részben megvalósultak, részben a megvalósításuk folyamatban van.

Az ellenőrzési jelentésekben foglaltak szerint az ellenőrzések során valamennyi esetben

* a humánerőforrás ellátottság, valamint
* az ellenőrök szervezeti, funkcionális függetlensége biztosított volt,
* összeférhetetlenségi eset nem volt,
* az ellenőri jogokat semmi nem korlátozta,
* a belső ellenőrzés végrehajtását akadályozó tényező nem merült fel,
* az ellenőrzések nyilvántartása a Bkr.-ben foglaltak szerint megtörtént.

Az Önkormányzat által fenntartott költségvetési szervek 2022. évre vonatkozó éves ellenőrzési jelentései alapján készített **éves összefoglaló ellenőrzési jelentés** az előterjesztés 6. számú, az intézmények által megküldött éves ellenőrzési jelentések az előterjesztés 7-10. számú mellékletét képezik.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

Szombathely, 2023. március 9.

**/: Dr. Károlyi Ákos :/**

**I.**

**HATÁROZATI JAVASLAT**

**…./2023.(III.30.) Kgy. sz. határozat**

Szombathely Megyei Jogú Város Közgyűlése a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján Szombathely Megyei Jogú Város Önkormányzatának 2022. évi ellenőrzési jelentését a hozzá kapcsolódó 1-5. számú mellékletekkel együtt jóváhagyja.

|  |  |
| --- | --- |
| **Felelős:** | Dr. Nemény András polgármester  Dr. Károlyi Ákos jegyző  /A végrehajtás előkészítéséért: Dr. Andorné Fodor Ágnes,  a Belső Ellenőrzési Iroda vezetője/ |
| **Határidő:** | azonnal |

**II.**

**HATÁROZATI JAVASLAT**

**…./2023.(III.30.) Kgy. sz. határozat**

A Közgyűlés a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján

1. az Önkormányzat által fenntartott költségvetési szervek 2022. évre vonatkozó éves ellenőrzési jelentései alapján készített éves összefoglaló ellenőrzési jelentést az előterjesztés 6. számú melléklete szerinti,
2. a Szombathelyi Köznevelési GAMESZ 2022. évre vonatkozó belső ellenőrzési jelentését (annak részeként az önkormányzati fenntartású óvodákban végzett ellenőrzéseket) az előterjesztés 7. számú melléklete szerinti,
3. a Szombathelyi Egészségügyi és Kulturális GESZ 2022. évre vonatkozó belső ellenőrzési jelentését (annak részeként a Mesebolt Bábszínháznál, a Savaria Szimfonikus Zenekarnál, a Berzsenyi Dániel Megyei Hatókörű Város Könyvtárnál, a Savaria Megyei Hatókörű Városi Múzeumban, valamint a Szombathely Városi Vásárcsarnoknál végzett ellenőrzéseket) az előterjesztés 8. számú mellékletei szerinti,
4. a Szombathelyi Egyesített Bölcsődei Intézmény 2022. évre vonatkozó belső ellenőrzési jelentését az előterjesztés 9. számú melléklete szerinti,
5. a Pálos Károly Szociális Szolgáltató Központ és Gyermekjóléti Szolgálat 2022. évre vonatkozó belső ellenőrzési jelentését az előterjesztés 10. számú melléklete szerinti

tartalommal jóváhagyja.

|  |  |
| --- | --- |
| **Felelős:** | Dr. Nemény András polgármester  Dr. László Győző alpolgármester  Dr. Károlyi Ákos jegyző  /a végrehajtás előkészítéséért:  Vinczéné Dr. Menyhárt Mária, az Egészségügyi és Közszolgálati Osztály vezetője/ |
| **Határidő:** | azonnal |